**הערכה מקוונת** הערכה מקוונת היא תהליך של הערכת ביצועי הלומדים והישגיהם באמצעות כלים ופלטפורמות דיגיטליות. עם התפתחות הטכנולוגיה והתרחבות השימוש בלמידה מקוונת, במיוחד בעקבות משבר הקורונה, הפכה ההערכה המקוונת לחלק בלתי נפרד מתהליכי ההוראה והלמידה.[1] ההערכה המקוונת יכולה לשמש לא רק להערכת יכולות קוגניטיביות ומעשיות, אלא גם לאבחון הפרעות כגון חרדה חברתית.

מטרות הערכה מקוונת
------------------

ההערכה היא תהליך חשוב לקביעת הישגי התלמידים והידע שרכשו.[2] מטרות ההערכה המקוונת כוללות:

* הערכה מעצבת - מתן משוב במהלך תהליך הלמידה לשיפור ההוראה והלמידה.
* הערכה מסכמת - קביעת איכות התוצר הסופי לצורך קבלת החלטות על המשך פיתוח או השקעת משאבים.
* סקרים - איסוף נתונים ומשוב על עמדות ותפיסות לשיפור ההוראה.
* חקר ביצועים - הדגמת ידע ומיומנויות של הלומד לזיהוי פערי למידה.

מרכיבי ההערכה המקוונת
---------------------

להערכה מקוונת שני מרכיבים עיקריים:[3]
1. מנוע ההערכה - החומרה והתוכנה ליצירת המבחן ואספקתו, הפועלים על חומרה סטנדרטית. 
2. בנק השאלות - מכיל את שאלות המבחן עצמן ומשמש את מנוע ההערכה ליצירת המבחן. פיתוחו יקר ודורש זמן רב יותר מהתקנת מנוע ההערכה.

מערכת הערכה המתמקדת בצורות ידע מתקדמות דורשת פעילות אינטראקטיבית שמזמנת חשיבה לוגית או פתרון בעיות.

  

### מתודולוגיות להערכה מקוונת

סביבות למידה מקוונות מציעות מגוון רחב של מתודולוגיות להערכה:[1]

* תרגילים, בחנים ומבחנים מקוונים עם שאלות סגורות הנבדקות אוטומטית.
* מטלות מקוונות המוגשות באמצעות העלאת קבצים או כתיבת טקסט.
* הערכה מבוססת ניתוח נתוני למידה הנאספים במערכות ניהול הלמידה.
* שאלות פתוחות המנותחות אוטומטית באמצעות עיבוד שפה טבעית.

מערכות לניהול למידה מאפשרות יצירת שאלות סגורות מסוגים שונים, כגון רב-ברירה, התאמה ונכון/לא נכון, וכן שימוש בשאלות פתוחות הדורשות בדיקה ידנית של צוות ההוראה.[1]

### הענקת ציונים ומשוב

חלק מפעילויות ההערכה המקוונות יכולות לקבל ציון שנשמר במערכת ומועבר למורה, בעוד שתרגילים ללא ציון מאפשרים תרגול והתנסות.[1] הערכה ומשוב ניתנים על ידי ארבעה גורמים: הלומד עצמו, עמיתים, המורה, או מערכת הלמידה באופן אוטומטי או באמצעות ניתוח הנתונים.

הערכה עצמית מאפשרת ללומדים להעריך את ביצועיהם ולהשוות לעבודות חבריהם, מה שמגביר את מעורבותם ועצמאותם בלמידה. הערכת עמיתים מספקת משוב מרובה ותורמת לפיתוח מיומנויות הערכה ובקרה.[1]

### ניתוח נתוני למידה

סביבות מקוונות אוספות מגוון נתונים (Big Data) על פעילות המשתמשים, שניתן לחלץ באמצעות כריית מידע ולגלות תבניות המשפרות את הבנת תהליך הלמידה.[1] הדבר מסייע במיוחד בלמידה מרחוק, בה נתונים אלה משקפים את התהליך המתרחש הרחק מעיני המורה.

### היבטים אתיים

הערכה מקוונת מעלה שאלות אתיות לגבי פרטיות ובעלות על המידע הנאסף, במיוחד כשמדובר בכמויות גדולות.[1] יש לתת את הדעת על הגנת המידע וזכויות השימוש בו, תוך קבלת הסכמת הלומדים. נושא זה חשוב במיוחד במערכות חינוך בשל האחריות המוסרית של המחנכים כלפי תלמידיהם.

### יתרונות ההערכה המקוונת

ההערכה המקוונת מציעה יתרונות רבים על פני ההערכה המסורתית:[4][5]

* גמישות במיקום ובזמן, המאפשרת הערכה בכל מקום ובכל עת.
* עלויות מופחתות בטווח הארוך.
* משוב מהיר ויעיל לסטודנטים.
* שאלות אינטראקטיביות ומולטימדיאליות.
* יעילות אחסון גבוהה יותר.
* אמינות גבוהה יותר של הציונים הניתנים על ידי המכונה לעומת אדם.

אתגרים בהערכה מקוונת
--------------------

המעבר להוראה, למידה והערכה מקוונות מציב אתגרים משמעותיים בפני המורים:[1]

* צורך בידע טכנו-פדגוגי (TPACK) והתמודדות עם למידה והערכה מרחוק.
* שינוי פרדיגמה מהותי בתפיסת ההערכה שדורש מהמורים לפתח מגוון רחב של כישורי הערכה.
* צורך במיפוי צרכים אישיים וקבוצתיים של הלומדים.

במרכז המעבר עומדים המורים כמתווכי הלמידה המקוונת לתלמידים, והם המפתח להצלחתו.[1] לכן נדרשת תמיכה ממוקדת בפיתוח כישורי ההערכה המקוונת של המורים.

ראו גם
------

* טכנולוגיות למידה
* E-learning
* למידה משולבת מחשב
* טכנולוגיית מידע
* ניתוח למידה
* למידה מבוססת פרויקטים

==לקריאה נוספת==\* Laumer, S. Stetten, A. & Eckhardt, A. (2009) E-Assessment. Business & Information Systems Engineering, 1 (3), 263–265. doi: 10.1007/s12599-009-0051-6.

קישורים חיצוניים
----------------

* סרטון הקדמה על הערכה מקוונת (באנגלית)

הערות שוליים
------------